Šta je bilo, bilo je / Godina za godinom
Šta je bilo, bilo je / Godina za godinom četvrta je singl ploča sarajevske pop grupe Hari Mata Hari. Prva je od tri singl ploče koje je 1989. na kaseti i LP objavila zagrebačka diskografska kuća Jugoton u okviru promocije četvrtog studijskog albuma "Volio bi' da te ne volim". Na A-strani je pop pjesma "Šta je bilo, bilo je" za koju je muziku i aranžman napisao pjevač i vođa ovog muzičkog sastava Hajrudin Varešanović na tekst Edina Dervišhaldovića, poznatijeg po estradnom imenu Dino Merlin. Komponirana je u umjerenijem tempu sa zvukom harmonike odsviranom na sintisajzeru uz pratnju akustične gitare i jedna je od posebno popularnih pjesama koju ovaj sastav redovno svira na koncertima. Na B-strani je plesna pjesma "Godina za godinom" za koju je muziku i aranžman napisao Adi Mulahalilović na tekst njegovog brata Ede. Pjesma počinje zanimljivim melodijskim motivom iz kineske narodne muzike, koji se koristi pri pjevanju refrena. Svojim pjevačkim izvedbama u obje pjesme na ovoj singl ploči istakao se pjevač Varešanović uz dobru instrumentalnu pratnju članova grupe Hari Mata Hari i pratećih pjevača. Ovo muzičko ostvarenje predstavlja još jedan dobar primjer njihovog pristojnog muziciranja i dobar je pokazatelj uspona na sarajevskoj pop rok sceni u drugoj polovini 1980-ih. Fotografiju za omot uradili su Ivan Balić i Stanko Klemsa, dok je producent bio Hajrudin Varešanović.